સમાપન બેઠકનું સંચાલન ‘કુમાર’ અને પરિષદ સાથે જોડાયેલ પ્રફુલ્લ રાવલે કર્યું હતું. ઠરાવો પસાર થયા બાદ વર્ષા અડાલજાએ કહ્યું હતું કે સાહિત્ય, પુસ્તક અને ભાષા પરત્વેની ચિંતા માત્ર અમુક સંસ્થાઓની જ નહિ પરંતું સમગ્ર સમાજની હોવી જોઈએ. જ્યારે રવીન્દ્ર પારેખે ભાષા બાબતે વધારે ચિંતાતુર થઈને ગુજરાતી ભાષાને અકાળે અવસાન પામતી અટકાવવા માટે હાકલ કરી હતી. યજમાન સંસ્થાના મેનેજિંગ ટ્રસ્ટી ભીખુભાઈ પટેલ અને આચાર્ય મોહનભાઈ પટેલે પરિષદને ફરી વાર આણંદમાં આવવા માટે આમંત્રણ પાઠવ્યું હતું અને પરિષદના વિકાસમંત્રી જનકભાઈ નાયકે અધિવેશનની પૂર્ણાહુતિની જાહેરાત કરી હતી.